b'\n_START_ARTICLE_\nAugsburg\n_START_SECTION_\nFuggerei\n_START_PARAGRAPH_\n\xc3\x8en 1514, Jakob Fugger cel Bogat (Jakob Fugger der Reiche) a \xc3\xaenfiin\xc8\x9bat, la marginea ora\xc8\x99ului, un cartier destinat persoanelor cu venituri mici. Este cel mai vechi cartier social \xc3\xaenc\xc4\x83 locuibil \xc8\x99i vizitabil. Poart\xc4\x83 numele fondatorului generos: Fuggerei._NEWLINE_\xc3\x8en jurul cartierului au fost ridicate ziduri \xc3\xaenalte, iar cele dou\xc4\x83 por\xc8\x9bi masive de la intrarea \xc3\xaen cartier se \xc3\xaenchideau la ora 22. \xc3\x8entr-un apartament a locuit \xc3\xaen anii 1681-1694 un str\xc4\x83bun al lui Mozart, zidarul Franz Mozart. O plac\xc4\x83 comemorativ\xc4\x83 men\xc8\x9bioneaz\xc4\x83 aceast\xc4\x83 \xc3\xaemprejurare._NEWLINE_Cartier a fost m\xc4\x83rit de dou\xc4\x83 ori, prima dat\xc4\x83 \xc3\xaen 1880, apoi \xc3\xaen 1938. \xc3\x8en 1944, \xc3\xaen timpul r\xc4\x83zboiului, cartierul a fost distrus \xc3\xaen mare parte. Dup\xc4\x83 r\xc4\x83zboi, a fost reconstruit \xc3\xaen virtutea unui fond particular special, iar \xc3\xaen 1947 a fost redat \xc3\xaen folosin\xc8\x9b\xc4\x83. Ast\xc4\x83zi, cartierul Fuggerei cuprinde 67 de case cu 147 de apartamente, fiecare cu o suprafa\xc8\x9b\xc4\x83 de circa 60m\xc2\xb2 \xc8\x99i intrarea separat\xc4\x83. Din complexul de locuin\xc8\x9be mai fac parte un azil de b\xc4\x83tr\xc3\xa2ni, o f\xc3\xa2nt\xc3\xa2n\xc4\x83 \xc8\x99i o biseric\xc4\x83. Unul dintre apartamentele de la parter a fost amenajat pentru a putea fi vizitat de turi\xc8\x99ti. Din aprilie 2006 intrarea la Fuggerei cost\xc4\x83 2 euro, mult mai mult dec\xc3\xa2t costa chiria lunar\xc4\x83 pe un apartament: 88 eurocen\xc8\x9bi.\n_START_SECTION_\nPrim\xc4\x83ria\n_START_PARAGRAPH_\nCl\xc4\x83direa prim\xc4\x83riei, construit\xc4\x83 de Elias Holl \xc3\xaentre 1615 \xc8\x99i 1620, este considerat\xc4\x83 cea mai important\xc4\x83 cl\xc4\x83dire renascentist\xc4\x83 construit\xc4\x83 \xc3\xaen scopuri seculare la nord de Alpi. Dimensiunile impozante ale edificiului denot\xc4\x83 importan\xc8\x9ba pe care o avea Augsburgul \xc3\xaen epoca Rena\xc8\x99terii. Cl\xc4\x83direa a fost incendiat\xc4\x83 \xc3\xaen 1944 \xc3\xaen timpul unui atac efectuat de avia\xc8\x9bia militar\xc4\x83 american\xc4\x83 \xc8\x99i a fost renovat\xc4\x83 complet dup\xc4\x83 r\xc4\x83zboi, \xc3\xaen special fa\xc8\x9bada. Cu ocazia jubileului din 1985, \xc3\xaentreg interiorul a fost renovat, \xc3\xaen special Sala de Aur (Goldener Saal).\n_START_SECTION_\nTurnul Perlach\n_START_PARAGRAPH_\nTurnul Perlach (Perlachturm) este, al\xc4\x83turi de cl\xc4\x83direa prim\xc4\x83riei, unul dintre simbolurile ora\xc8\x99ului. Construit \xc3\xaen 1182, turnul se afl\xc4\x83 \xc3\xaen partea de vest a bisericii Sf. Peter. Clopotni\xc8\x9ba a fost construit\xc4\x83 de Elias Holl \xc3\xaen 1614. Turnul a fost renovat \xc3\xaen secolul al XVIII-lea. \xc3\x8en\xc4\x83l\xc8\x9bimea turnului este de 70,40 metri. Cine se \xc3\xaencumet\xc4\x83 s\xc4\x83 urce cele 261 de trepte este r\xc4\x83spl\xc4\x83tit cu o panoram\xc4\x83 minunat\xc4\x83 a ora\xc8\x99ului.\n_START_SECTION_\nF\xc3\xa2nt\xc3\xa2na lui Augustus\n_START_PARAGRAPH_\nApa este o foarte important\xc4\x83 surs\xc4\x83 de venit pentru ora\xc8\x99ul Augsburg. F\xc3\xa2nt\xc3\xa2na lui Augustus (Augustusbrunnen) a fost construit\xc4\x83 \xc3\xaen 1954, cu prilejul s\xc4\x83rb\xc4\x83toririi a 1600 de ani de la \xc3\xaenfiin\xc8\x9barea ora\xc8\x99ului. F\xc3\xa2nt\xc3\xa2na \xc3\xaei este dedicat\xc4\x83 celui care a pus bazele ora\xc8\x99ului, \xc3\xaemp\xc4\x83ratul roman Augustus. A fost amplasat\xc4\x83 \xc3\xaen fa\xc8\x9ba prim\xc4\x83riei \xc8\x99i a fost conceput\xc4\x83 de Hubert Gerhard. Cele patru herme, figuri centrale ale f\xc3\xa2nt\xc3\xa2nii, simbolizeaz\xc4\x83 cele trei r\xc3\xa2uri \xc8\x99i un afluent care str\xc4\x83bat ora\xc8\x99ul: Lech, Wertach, Singold \xc8\x99i Brunnenbach. Fiecare din figuri \xc8\x9bine \xc3\xaen m\xc3\xa2ini un simbol legat de ap\xc4\x83: v\xc3\xa2sla, roata din\xc8\x9bat\xc4\x83, cornul abunden\xc8\x9bei \xc8\x99i n\xc4\x83vodul.'